Všeobecné informácie

Štátny príslušník tretej krajiny podáva žiadosť o udelenie národného víza na miestne príslušnom zastupiteľskom úrade SR, alebo ak sa oprávnene zdržiava na území SR a vízum má byť udelené v záujme SR, môže oň žiadať aj na oddelení cudzineckej polície. Dokladom potvrdzujúcim účel pobytu pri podávaní žiadosti o národné vízum je pracovná zmluva alebo písomný prísľub zamestnávateľa na prijatie do zamestnania.

Štátny príslušník tretej krajiny počas trvania platnosti udeleného národného víza **nesmie byť v pracovnom pomere alebo v inom pracovnoprávnom vzťahu**u iného zamestnávateľa alebo v inom zamestnaní, než na aké mu bolo udelené národné vízum.

Platnosť parametrov a podmienok stanovených v uvedených nariadeniach je na obdobie roka 2024 s možnosťou aktualizácie pre nasledujúci rok z dôvodu potreby zohľadnenia aktuálnej situácie na trhu práce v SR, resp. jeho aktualizácie po vyčerpaní kvóty na udelenie národných víz.

**A.** Nariadenie vlády Slovenskej republiky č. 383/2023 o záujme Slovenskej republiky udeliť **národné vízum vybraným skupinám štátnych príslušníkov tretích krajín vo vybraných zamestnaniach v oblasti priemyslu s účinnosťou od vyhlásenia jednotlivých predpisov.**

Toto vízum slúži najmä pre zamestnancom v oblasti priemyslu. Je možné zamestnať len štátneho príslušníka z tretích krajín uvedených v zozname nariadenia a tiež IBA na pozície exaktne definované v nariadení.

Zamestnávatelia predkladajú zoznam príslušníkov tretích krajín, pre ktorých žiadajú o udelenie národného víza úradu práce, avšak kvóta 10 000 udelených národných víz na tento už bola naplnená a čakáme na schválenie predĺženia tohto nariadenia na ďalší rok vládou. Tieto víza sú udelené pre konkrétneho zamestnávateľa a pre konkrétnu pozíciu, preto zamestnanec nemôže vykonávať prácu u iného zamestnávateľa ani nemôže mať inú prac. pozíciu. Vízum sa udeľuje na jeden rok, bez možnosti predĺženia, avšak počas platností víz môže cudzinec podať žiadosť o prechodný pobyt za účelom zamestnania – opäť rovnaký zamestnávateľ a rovnaká pozícia.

**Oprávneným zamestnávateľom na podanie návrhu zoznamu je zamestnávateľ, ktorý:**

1. je usadený na území Slovenskej republiky **najmenej tri roky**,
2. ktorému nebola uložená pokuta za porušenie zákazu nelegálneho zamestnávania v období dvoch rokov pred predložením návrhu zoznamu podľa § 2 ods. 1,
3. ktorý má ku dňu predloženia návrhu zoznamu podľa § 2 ods. 1 splnené daňové povinnosti podľa osobitného predpisu a má splnené povinnosti odvodu preddavku na poistné na verejné zdravotné poistenie, poistného na sociálne poistenie a povinných príspevkov na starobné dôchodkové sporenie,
4. užívateľský zamestnávateľ musí spĺňať taktiež podmienky podľa písmena § 1 písm. c) tohto nariadenia, ak ide o dočasné pridelenie štátneho príslušníka tretej krajiny.

Ide o nasledovné krajiny, občania z:

Arménskej republiky, Azerbajdžanskej republiky, Bosny a Hercegoviny, Čiernej Hory, Filipínskej republiky, Gruzínska, Indickej republiky, Indonézskej republiky, Kazašskej republiky, Kirgizskej republiky, Moldavskej republiky, Nepálskej federatívnej demokratickej republiky, Severomacedónskej republiky, Srbskej republiky, Tadžickej republiky, Turkménska, Ukrajiny, Uzbeckej republiky,

a  ktorí  budú zamestnaní v profesií podľa štatistickej klasifikácie zamestnaní :

1. 2132001 – špecialista v rastlinnej výrobe, agronóm,
2. 2132002 – špecialista v živočíšnej výrobe, zootechnik,
3. 5120000 – kuchár (okrem šéfkuchára),
4. 5131001 – čašník, servírka,
5. 5153003 – údržbár,
6. 6121001 – chovateľ hovädzieho dobytka, oviec, kôz,
7. 6121002 – chovateľ ošípaných,
8. 6121003 – dojič kráv, oviec a kôz,
9. 6121999 – chovateľ hospodárskych zvierat inde neuvedený,
10. 6210001 – pracovník v ťažbovej činnosti v lesníctve, pilčík,
11. 7112002 – murár,
12. 7114001 – železiar v stavebníctve,
13. 7115001 – tesár,
14. 7212002 – zvárač kovov,
15. 7223001 – nastavovač CNC strojov,
16. 7223003 – obrábač kovov,
17. 7411001 – stavebný a prevádzkový elektrikár,
18. 7511001 – porážač, vykosťovač,
19. 7511002 – mäsiar, údenár,
20. 7511005 – spracovateľ hydiny,
21. 7511999 – spracovateľ mäsa a rýb a podobný výrobca inde neuvedený,
22. 7512001 – pekár,
23. 7512002 – cukrár,
24. 7513001 – spracovateľ mlieka,
25. 7513002 – výrobca syra a bryndze,
26. 7513003 – výrobca masla,
27. 7513004 – výrobca ostatných výrobkov z mlieka (okrem syra, bryndze a masla),
28. 7514001 – spracovateľ ovocia a zeleniny,
29. 7514002 – spracovateľ obilia (mlynár),
30. 7523000 – nastavovač a operátor drevoobrábacieho stroja,
31. 8121999 – operátor zariadenia v hutníckom a zlievarenskom priemysle inde neuvedený,
32. 8141000 – operátor stroja na výrobu výrobkov z gumy,
33. 8160001 – operátor zariadenia na spracovanie a konzervovanie mäsa, mäsových produktov a rýb,
34. 8211000 – montážny pracovník (operátor) v strojárskej výrobe,
35. 8212002 – montážny pracovník (operátor) elektronických zariadení,
36. 8219003 – montážny pracovník v chemickej, gumárenskej a plastikárskej výrobe,
37. 8341002 – traktorista (poľnohospodárstvo),
38. 8342001 – operátor stavebných strojov,
39. 8344000 – operátor vysokozdvižného vozíka,
40. 9112000 – upratovačka,
41. 9112001 – chyžná,
42. 9211000 – pomocný pracovník v rastlinnej výrobe,
43. 9212000 – pomocný pracovník v živočíšnej výrobe,
44. 9329005 – pomocný pracovník v drevospracujúcej výrobe,
45. 9329001 – pomocný pracovník v potravinárskej výrobe, alebo
46. 9412000 – pomocník v kuchyni

Ako účel pobytu sa predkladá prísľub od zamestnávateľa alebo prac. zmluva a  doklad o vzdelaní potrebný na výkon zamestnania alebo doklad o odbornej kvalifikácii je potrebný pri pozíciách vyznačených na žlto.

**Udelenie národného víza podľa tohto nariadenia vlády je v záujme Slovenskej republiky do 31. decembra 2024. Zatiaľ nebolo predĺžené.**

**B.** **Nariadenie vlády Slovenskej republiky č. 269/2022 Z. z. z 20.7.2022 o záujme Slovenskej republiky udeliť národné vízum relokovaným štátnym príslušníkom tretej krajiny a ich rodinným príslušníkom** na účely zamestnania s účinnosťou od **23.7.2022**

Právnou úpravou sa navrhuje umožniť udelenie národného víza na účel zamestnania z dôvodu záujmu Slovenskej republiky štátnym príslušníkom tretích krajín, ktorí

1. na základe presunu z podniku zahraničnej osoby alebo organizačnej zložky podniku zahraničnej osoby zriadenej mimo územia Slovenskej republiky budú zamestnaní u zamestnávateľa, ktorý je podnikom rovnakej zahraničnej osoby alebo organizačnou zložkou podniku rovnakej zahraničnej osoby zriadenou na území Slovenskej republiky a ktorí budú vykonávať funkciu vedúceho zamestnanca alebo odborníka vyžadujúcu mimoriadne odborné vedomosti, zručnosti, schopnosti, poznatky, kvalifikáciu a skúsenosti nevyhnutné na prevádzku alebo manažment (ďalej len „relokovaný zamestnanec“),
2. sú rodinnými príslušníkmi relokovaného zamestnanca.

To znamená, ak zahraničná spoločnosť má organizačnú zložku alebo dcérsku spoločnosť v SR alebo zahraničná entita je majiteľom spoločnosti v SR , zamestnanci z tejto krajiny, kde zahraničná entita sídli, môžu byť presunutí a zamestnaní u slovenskej spoločnosti na základe pracovnej zmluvy so slovenskou spoločnosťou. Taktiež je tu podmienka mzdy, ktorá musí dosiahnuť **najmenej dvojnásobok priemernej mzdy zamestnanca** v hospodárstve Slovenskej republiky zverejnenej Štatistickým úradom Slovenskej republiky za kalendárny rok, ktorý dva roky predchádza kalendárnemu roku, v ktorom relokovaný zamestnanec žiada o udelenie národného víza, k aktuálnemu dňu (2024) je to 2.608,- eur.

Tieto víza sa udeľujú na jeden rok, s možnosťou predĺženia alebo je možné v rámci platnosti týchto víz podať si žiadosť o prechodný pobyt za účelom zamestnania – opäť rovnaký zamestnávateľ a pozícia.

O tieto víza si môže požiadať aj rodinný príslušník relokovaného zamestnanca a môže počas trvania platnosti udeleného národného víza študovať alebo byť zamestnaný.

Zoznam sa predkladá zamestnávateľom, ktorý predkladá Ministerstvu zahraničných vecí a európskych záležitostí SR a Ministerstvu vnútra SR Ministerstvo hospodárstva SR po predchádzajúcom súhlase Ministerstva práce, sociálnych vecí a rodiny SR v spolupráci so Sariom, čiže, zamestnávateľ komunikuje iba so Sariom, a Sario postupuje zoznam ďalej a informuje o schválení/neschválení zoznamu. Keď bol zoznam schválený, cudzinec si môže požiadať o národné víza

Dokladom potvrdzujúcim účel pobytu je

1. pracovná zmluva alebo písomný prísľub zamestnávateľa na prijatie do zamestnania, ak ide o relokovaného zamestnanca,
2. matričný doklad preukazujúci príbuzenský vzťah s relokovaným zamestnancom, ak ide o rodinného príslušníka relokovaného zamestnanca.

**Platnosť nariadenia neobmedzená.**

**C. Nariadenie vlády Slovenskej republiky č. 521/2021 Z. z. o záujme Slovenskej republiky udeliť národné vízum  vysokokvalifikovaným štátnym príslušníkom tretích krajín, ktorí sú absolventmi**

1. vysokoškolského štúdia druhého stupňa vysokej školy v Slovenskej republike alebo v Českej republike,
2. vysokoškolského štúdia vysokej školy uvedenej v prílohe č. 1 alebo ekvivalentného vzdelania podľa európskeho kvalifikačného rámca z výskumnej inštitúcie uvedenej v prílohe č. 1, - **príloha obsahuje zoznam vysokých škôl v rámci sveta**
3. vysokoškolského štúdia študijného programu vysokej školy, ktorého štandardná dĺžka štúdia spolu s predchádzajúcim absolvovaním študijného programu **je najmenej tri roky***,*a budú zamestnaní u zamestnávateľa v Slovenskej republike v zamestnaniach uvedených prílohe č. 2. – príloha obsahuje zoznam aplikovateľných prac. pozícii spolu s SK ISCO Kodom

Národné vízum sa  v zmysle nariadenia udeľuje na účel:

1. hľadania si zamestnania na obdobie 90 dní,
2. zamestnania na čas trvania zamestnania, najviac na jeden rok – bez možnosti predĺženia. Je možné v rámci platnosti týchto víz podať si žiadosť o prechodný pobyt za účelom zamestnania – opäť rovnaký zamestnávateľ a pozícia

Národné víza je možné udeliť spolu v počte najviac **3 000** národných víz. Do počtu národných víz sa nezapočítava národné vízum udelené na účel zamestnania štátnemu príslušníkovi tretej krajiny, ak mu pred udelením národného víza na účel zamestnania bolo udelené vízum na účel hľadania si zamestnania.

Tu sa žiadny zoznam nepredkladá, cudzinec si podá žiadosť o víza na príslušnom ZÚ SR alebo OCP PZ. účel preukazuje prísľubom od zamestnávateľa alebo prac. zmluvou, alebo aj diplomom zo školy, ktorá je uvedené vo vyššie spomínanom zozname.

**Platnosť nariadenia neobmedzená, víza sa udeľujú kým sa nevyčerpajú kvóta**

**D.** **Nariadenie vlády Slovenskej republiky č. 113/2023 Z. z. o záujme SR udeliť národné vízum vybraným skupinám štátnych príslušníkov tretích krajín** **na účel zamestnania - vodiči**

V roku 2024 sa udelí národné vízum na účel zamestnania občanom **Arménskej republiky, Azerbajdžanskej republiky, Bieloruskej republiky, Bosny a Hercegoviny, Čiernej Hory, Filipínskej republiky, Gruzínska, Indickej republiky, Indonézskej republiky, Kazašskej republiky, Kirgizskej republiky, Moldavskej republiky, Nepálskej federatívnej demokratickej republiky, Severomacedónskej republiky, Srbskej republiky, Tadžickej republiky, Turkménska, Ukrajiny alebo Uzbeckej republiky**, ktorí budú zamestnaní v profesiách podľa štatistickej klasifikácie zamestnaní ISCO

* **8331001** - vodič autobusu, spolu v počte najviac **2 000**národných víz
* **8332006** - vodič ťažkého nákladného vozidla, kamiónu (medzinárodná doprava) a **8332007** - vodič ťažkého nákladného vozidla, kamiónu (vnútroštátna doprava), spolu v počte najviac **5 000**národných víz

**Ako doklad preukazujúci účel pobytu sa ustanovila pracovná zmluva a zároveň príslušné oprávnenie viesť motorové vozidlo.**

Národné vízum možno udeliť na výkon horeuvedených zamestnaní u zamestnávateľa,

1. ktorý je dopravcom usadeným na území Slovenskej republiky **najmenej desať rokov**,
2. **ktorý v období desiatich rokov pred predložením návrhu zoznamu štátnych príslušníkov tretej krajiny nemal personálne alebo majetkové prepojenie na fyzickú osobu, ktorá nie je občanom Slovenskej republiky, alebo personálne alebo majetkové prepojenie na právnickú osobu usadenú mimo územia Slovenskej republiky,**
3. ktorý nie je v konkurze, likvidácii alebo reštrukturalizácii,
4. ktorý má ku dňu predloženia návrhu zoznamu štátnych príslušníkov tretej krajiny  splnené daňové povinnosti podľa osobitného predpisu a má splnené povinnosti odvodu preddavku na poistné na verejné zdravotné poistenie, poistného na sociálne poistenie a povinných príspevkov na starobné dôchodkové sporenie,
5. ktorému nebola uložená pokuta za porušenie zákazu nelegálneho zamestnávania v období piatich rokov pred predložením návrhu zoznamu štátnych príslušníkov tretej krajiny.

Zamestnávateľ predkladá návrh zoznamu štátnych príslušníkov tretej krajiny Ministerstvu dopravy Slovenskej republiky elektronicky prostredníctvom ústredného portálu. Ministerstvo dopravy Slovenskej republiky po preverení splnenia horeuvedených podmienok predkladá zoznam štátnych príslušníkov tretej krajiny, s ktorým vyjadruje súhlas, Ministerstvu zahraničných vecí a európskych záležitostí Slovenskej republiky a Ministerstvu vnútra Slovenskej republiky.

**Platnosť nariadenia neobmedzená, víza sa udeľujú kým sa nevyčerpajú kvóta.**

Povinnosti zamestnávateľa

Zamestnávateľ má povinnosť oznámiť Úradu práce, sociálnych vecí a rodiny, príslušnému podľa miesta výkonu práce, do 7 pracovných dní začiatok a skončenie zamestnania na formulári informačná karta. K uvedenému formuláru priloží **kópiu udeleného víza a pracovnej zmluvy**.