**Lekár – výkon regulovaného povolania štátnych príslušníkov z tretích krajín**

**1. Uznanie dokladu o vzdelaní:**

* za uznanie dokladu o vzdelaní a odbornej kvalifikácie zodpovedá ten istý orgán, o uznanie je možné požiadať jednou žiadosťou – Ministerstvo školstva

K [Žiadosti o uznanie dokladu o vzdelaní a odbornej kvalifikácie na výkon regulovaného povolania v SR](https://www.minedu.sk/data/files/10357_ziadost-o-uznanie-dov-a-dok-2021.rtf) sa prikladá:

* doklad totožnosti – kópia
* doklad o vzdelaní (osvedčená kópia dokladu o vzdelaní s apostillou / superlegalizáciou a úradným prekladom do slovenského jazyka)
* výpis o absolvovaných predmetoch a vykonaných skúškach (dodatok k diplomu) – osvedčená  kópia výpisu skúšok s apostillou / superlegalizáciou a úradným prekladom do slovenského jazyka,
* potvrdenie ministerstva alebo inej  inštitúcie, že príslušná vysoká škola je v danej krajine oprávnená poskytovať toto vzdelanie
* informácia alebo kópia dokladu o predchádzajúcom vzdelaní dosiahnutom pred vzdelaním, ktoré je predmetom žiadosti
* doklad o úhrade správneho poplatku (100,- eur, ak elektronicky tak 50,-)

Následne sa absolvuje doplňujúca lekárska skúška. Ministerstvo školstva vydá rozhodnutie o uznaní dokladu a odkáže na vykonanie doplňujúcej skúšky.

Vybavovacia lehota 2 mesiace od kompletnej žiadosti.

**2. Doplňujúca skúška:**

Po uznaní dokladu o vzdelaní je žiadateľ povinný vykonať doplňujúcu skúšku na preverenie vedomostí a zručností.  
Skúška sa vykonáva **v štátnom jazyku (slovenskom jazyku). *Toto je uvedené aj v zákone o uznávaní dokladov, že to musí byt v štátnom jazyku****.* Skúšku tvorí písomná a ústna časť. Písomná časť je zameraná na preukázanie odborných znalostí v príslušnom zdravotníckom povolaní ako aj preukázanie znalostí všeobecne záväzných právnych predpisov, ktoré upravujú poskytovanie zdravotnej starostlivosti v Slovenskej republike.  
  
Na ústnu časť postupujú len tí žiadatelia, ktorí úspešne zvládli písomnú časť. Ústna časť doplňujúcej skúšky môže v závislosti od druhu zdravotníckeho povolania pozostávať aj z praktickej časti, ktorá sa vykonáva v simulovaných podmienkach.  
  
Po úspešnom absolvovaní oboch častí skúšok vystaví uznaná vzdelávacia inštitúcia (vysoká škola v Slovenskej republike) protokol o vykonaní doplňujúcej skúšky.

O všetkých podmienkach doplňujúcej skúšky informuje príslušná vysoká škola, čiže je potrebné sledovať stránku školy. Na termín je potrebné prihlásiť sa 30 dní pred vykonaním skúšky. Poplatok určí tiež škola.  
  
Doklad o odbornej kvalifikácii na výkon zdravotníckeho povolania vydaný v treťom štáte sa automaticky uzná za rovnocenný s dokladom o odbornej kvalifikácii na výkon zdravotníckeho povolania vydaným v Slovenskej republike na základe **uznaného dokladu o vzdelaní a protokolu o doplňujúcej skúške vykonanej po uznaní dokladu o vzdelaní** na uznanej vysokej škole v Slovenskej republike. Doklad o úspešnom vykonaní doplňujúcej skúšky sa prikladá k žiadosti o uznanie odbornej kvalifikácie, ako **povinná príloha žiadosti**.

Doplňujúca skúška sa môže opakovať.

**3. Uznanie odbornej kvalifikácie**

Po úspešnom vykonaní doplňujúcej skúšky uchádzač podá žiadosť o uznanie odbornej kvalifikácie, ku ktorej priloží protokol o doplňujúcej skúške

* **vybavovacia lehota**: 1 mesiac po doručení kompletnej žiadosti

**Po tomto kroku si cudzinec – lekár bez špecializácie môže nájsť zamestnávateľa a je možné absolvovať kroky za účelom získania prechodného pobytu na účel zamestnania. Rovnako sa lekár zapíše do Slovenskej lekárskej komory, prípadne si môže následne uznať aj špecializáciu.**

**4. Uznávanie zdravotníckych špecializácií**

* držiteľ rozhodnutia o uznaní odbornej kvalifikácie na výkon regulovaného povolania (prípadne držiteľ domácej zdravotníckej kvalifikácie), ktorý získal špecializáciu v zahraničí, môže požiadať Ministerstvo zdravotníctva SR o uznanie zdravotníckej špecializácie v SR. vybavovacia lehota je tu 2 mesiace. Predkladajú sa tu dokumenty, ale tu už ďalšia skúška sa nerobí

**Lekár – stážista bez absolvovania doplňujúcej skúšky**

Zariadenia ústavnej zdravotnej starostlivosti môžu využiť zamestnanie lekára ako stážistu (dočasná odborná stáž) ešte v čase, keď nemá absolvovanú doplňujúcu lekársku skúšku. Stáž možno vykonávať najdlhšie do 180 dní odo dňa skončenia krízovej situácie. Ak sa začal výkon dočasnej odbornej stáže po skončení krízovej situácie z dôvodu ochorenia COVID-19 možno ho vykonávať najviac 18 mesiacov bez prerušenia, len u jedného poskytovateľa a bez možnosti jej opakovania. Stážista vykonáva prácu pod dohľadom slovenských lekárov.

Toto sa vzťahuje tak na Ukrajincov ako aj na ostatných príslušníkov z tretích krajín.

Stážistom je občan členského štátu alebo občan tretieho štátu, **ktorý má uznaný doklad o vzdelaní** a vykonáva odborné pracovné činnosti.

Pokiaľ chce cudzinec ísť pracovať na Slovensku ako lekár – stážista, potrebuje predložiť svojmu budúcemu zamestnávateľovi (poskytovateľovi ústavnej zdravotnej starostlivosti) najmä:

* kópiu dokladu totožnosti
* kópiu rozhodnutia o uznaní dokladu o vzdelaní podľa osobitného predpisu na účely výkonu zdravotníckeho povolania lekár, sestra alebo pôrodná asistentka
* doklad, ktorým sa preukazuje zdravotná spôsobilosť podľa
* čestné vyhlásenie o bezúhonnosti podľa
* čestné vyhlásenie o ovládaní štátneho jazyka alebo anglického jazyka v rozsahu nevyhnutnom na výkon zdravotníckeho povolania

Po absolvovaní stáže, **musí** spraviť doplňujúcu skúšku, tak ako je uvedený proces vyššie. Inak nemôže vykonávať povolanie lekára.

**Zamestnanie pediatra (uznanie dokladu o vzdelaní) z Ukrajiny na Slovensku**

Ukrajinskí pediatri môžu absolvovať skúšku spôsobilosti v ukrajinskom alebo ruskom jazyku. Po úspešnom absolvovaní skúšky spôsobilosti budú môcť nastúpiť na dočasnú odbornú stáž a pracovať v ambulanciách alebo nemocniciach, ako absolventi slovenských lekárskych fakúlt.

*„Zároveň budú mať možnosť ísť aj na doplňujúcu skúšku, výsledkom ktorej bude uznanie titulu všeobecného lekára platné v celej EÚ,“*

Proces bude pozostávať z týchto krokov:

1. Uznávanie dokladov o vzdelaní na výkon regulovaného povolania lekár. Ministerstvo školstva vydá rozhodnutie do dvoch mesiacov.

2. Skúška spôsobilosti - pozostáva z písomného testu a koná sa v ukrajinskom alebo v ruskom jazyku. Ministerstvo školstva vydá rozhodnutia do jedného mesiaca.

3. Odborná jazyková príprava (nepovinná)

4. Dočasná odborná stáž (nepovinná)

5. Doplňujúca skúška na Slovenskej zdravotníckej univerzite v Bratislave

6. Výkon povolania lekár bez špecializácie

7. Uznanie dokladu o špecializácii alebo zaradenie do špecializačného štúdia (na Ministerstve zdravotníctva)

8. Výkon povolania lekár špecialista.

*Čiže tento proces je v podstate ten istý, ako je klasický proces uznávania diplomu a kvalifikácia, avšak sa líši v tom, že môžu spraviť skúšku spôsobilosti v ukrajinskom alebo v ruskom jazyku. A nemusia si robiť žiadnu jazykovú skúšku. To by potrebovali iba od bodu 7 vyššie, ak si chcú uznať špecializáciu.* ***Toto platí len pre pediatrov z Ukrajiny***

422/2015 Z. z. o uznávaní dokladov o vzdelaní