**Úrad hraničnej a cudzineckej polície**

**Ružinovská 1/B**

**812 72 Bratislava**

V Bratislave, dňa 16.3.2023

**Prosba o usmernenie**

1. **Podanie žiadosti o D-národné vízum na OCP PZ za účelom podania žiadosti o prechodný pobyt**

Týmto by sme si Vás dovolili zdvorilo požiadať o usmernenie vo veci podania žiadosti o udelenie D - národného víza osobne na OCP PZ SR za účelom podania žiadosti o prechodný pobyt.

A teda, či je možné, aby cudzinec s vízovou povinnosťou pri vstupe do SR, podal žiadosť o udelenie D-národných víz za účelom podania žiadosti o prechodný pobyt osobne na akomkoľvek oddelení OCP PZ, v prípade ak disponuje schengenským vízom typu C, a teda sa legálne zdržiava na území SR. Zákon o pobyte cudzincov síce uvádza, že podanie žiadosti o D národné vízum osobne na OCP PZ je možné len v prípadoch, ak je to v záujme SR, avšak mailom sme z RHCP obdržali informáciu, že je to možné napríklad aj pri jazykovej príprave a tiež aj pri podaní žiadosti o D národné vízum za účelom podania žiadosti o prechodný pobyt, preto sa chcem uistiť, či nedošlo k omylu.

Taktiež by sme sa radi informovali, či v prípade, ak je predsa len možné (vo vyššie uvedenom prípade) podať žiadosť o D národné vízum aj osobne na pracovisku OCP PZ v SR, existuje aj možnosť zastúpenia na základe plnej moci udelenej cudzincom našej advokátskej kancelárii, bez osobnej prítomnosti cudzinca priamo no OCP PZ na SR a na akom úrade treba o prípadný súhlas požiadať. Vieme, že konzulárny odbor MZVEZ SR udeľuje tieto súhlasy, ale len v prípade podania žiadostí bez osobnej prítomnosti na zastupiteľskom úrade SR.

1. **Podanie žiadosti o udelenie D - národného víza podľa nariadenia vlády Slovenskej republiky č. 521/2021 Z.z. pre vysokokvalifikovaných štátnych príslušníkov tretích krajín na účely zamestnania a hľadania si zamestnania**

**Okrem spomenutého by sme radi požiadali aj o usmernenie vo veci podania žiadosti o udelenie D - národného víza podľa nariadenia vlády Slovenskej republiky č. 521/2021 Z.z. pre vysokokvalifikovaných štátnych príslušníkov tretích krajín.**

**Dňa 16.03.2023 sme chceli na OPC PZ BA podať žiadosť o udelenie D- národného víza pre vysokokvalifikovaných štátnych príslušníkov tretích krajín pre nášho klienta, a to na základe usmernenia z Vašej strany č. PPZ-HCP-OP2-2022/008621-175, ktoré nám bolo doručené dňa 17.10.2022 s informáciou, že cudzinec, ktorému boli udelené schengenské víza typu C, a teda sa legálne zdržiava na území SR, má právo si podať žiadosť o D-víza takéhoto typu na OCP PZ. Žiadosť síce mohla byť prijatá, avšak príslušník OCP PZ nám povedal, že naša žiadosť bude zamietnutá, a to kvôli tomu, že Klientovi boli udelené schengenské víza typu C na základe služobného pozvania, pričom pri podávaní žiadosti o C-víza podpísal čestné prehlásenie, že po uplynutí platnosti C-víz sa vráti zo Schengenského priestoru, a teda nie je oprávnený podať žiadosť o D-víza pre vysokokvalifikovaných štátnych príslušníkov tretích krajín v SR.**

**Bolo nám odporúčané, aby sme prišli opätovne podať žiadosť na OCP PZ po uplynutí platnosti udelených C-víz, pričom cudzinec sa vďaka mimoriadnej situácii bude aj naďalej zdržiavať na území SR legálne.**

**Je teda možnosť, v prípade, že by mimoriadna situácia stále pretrvávala i v máji resp. júni tohto roku, opätovne podať žiadosť o udelenie D-víz tohto typu? Nebude nám žiadosť zamietnutá práve z dôvodu neplatnosti C-víz?**

**Taktiež by sme Vás radi poprosili o informáciu, na základe akého ustanovenia by mohlo dôjsť k zamietnutiu žiadosti o podanie o D-víz ak by sme trvali na jeho podaní. Vzhľadom na to, že sa zmenili okolnosti u Klienta, pretože predtým než Klient šiel na služobnú cestu nevedel o tom, že mu bude ponúknuté pracovné miesto od spoločnosti, ktorá ho služobne pozvala na územie Schengenu, a teda prehlásenie, ktoré podpísal v čase žiadosti o udelenia C-víza je v súčasnej situácii už neaktuálne.**

Radi by sme Vás poprosili o písomnú odpoveď, ktorú nám môžete poslať aj do našej elektronickej schránky, ale radi by sme od Vás mali písomné potvrdenie, aby sme sa ním mohli preukázať pri prípadnom podaní takejto žiadosti osobne na pracovisku OCP PZ a vyhli sa tak ďalším komplikáciám.

Za odpoveď a Vaše objasnenie Vám vopred veľmi pekne ďakujeme!

S úctou,

........................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová LL.M konateľ a advokát**