**Riaditeľstvo hraničnej a cudzineckej polície**

Bratislava

Krížna ulica 44

812 72 Bratislava

[rhcpba.info@minv.sk](mailto:rhcpba.info@minv.sk)

V Bratislave, dňa 16.05.2024

**VEC: Žiadosť o vydanie stanoviska –** **platnosť dokumentov pri podaní žiadostí o D národné vízum prostredníctvom externého sprostredkovateľa BLS**

Týmto Vás úctivo žiadame o vydanie stanoviska v súvislosti s platnosťou dokumentov pri podaní žiadostí o D národné vízum prostredníctvom externého sprostredkovateľa BLS a zároveň Vás žiadame o prešetrenie, konkrétneho prípadu, uvádzaného nižšie:

Dňa 27.03.2024 si pán **Sharma Basant, nar. 01.12.1989**, štátny občan Indickej republiky, podal žiadosť o národné vízum typu D za účelom podania žiadosti o prechodný pobyt v SR za účelom zamestnania. Predmetnú žiadosť si podával cez poskytovateľa BLS - Slovakia Visa Application Centre New Delhi (prikladám potvrdenie o termíne podania). Jednou z príloh k žiadosti bol aj výpis z registra trestov z Indie, riadne legalizovaný a úradne preložený, ktorý v deň podania žiadosti bol platný 55 dní (prikladáme kópiu v prílohe). V zmysle zákona 404/2011 Z.z o pobyte cudzincov v čase prijatia žiadosti o prechodný pobyt v SR oddelením cudzineckej polície (alebo ZÚ SR) potvrdenie o bezúhonnosti nesmie byť starší ako 90 dní. Z toho vyplýva, že pri podávaní žiadosti o národne vízum typu D na ZÚ SR by tento dokument nemal byť starší ako 60 dní. V tomto prípade sa uvedená lehota dodržala, keďže v čase podania žiadosti výpis RT nebol starší ako 60 dní, ale napriek tomu CVO žiadosť o udelenie národného víza zamietol, a ako jeden z dôvodov uviedol, že výpis z registra trestov z Indie bol neplatný (prikladáme aj rozhodnutie o zamietnutí žiadosti). Myslíme si, že k tejto situácii došlo z dôvodu, že zamestnanci BLS postúpili žiadosť Centrálnemu vízovému orgánu až o niekoľko dní neskôr, keď už predmetný výpis z registra trestov bol starší viac ako 60 dní. Máme však za to, že relevantný by mal byť konkrétny dátum a to deň podania žiadosti o národné vízum cez poskytovateľa BLS, a keď v tento deň sú všetky dokumenty platné a nie sú staršie ako 60 dní, tak by mali byť akceptované, nakoľko žiadatelia nemajú možnosť ovplyvniť, kedy zamestnanci BLS postúpia žiadosť na CVO a preto nie je možné odsledovať platnosť týchto dokumentov.

Z vyššie uvedených dôvod Vás prosíme o stanovisko, či postup CVO v tomto prípade bol správny, pokiaľ bol správny, tak Vás prosím o usmernenie, ako postupovať v prípade platnosti dokumentov pri podaní žiadostí o národné víza cez poskytovateľa BLS. V prípade, že postup CVO nebol správny, prosíme Vás, aby sa zjednotil postup medzi BLS a CVO pri prijímaní žiadostí o národné vízum typu D, kde bude ako relevantný dátum deň podania žiadosti žiadateľa cez poskytovateľa BLS.

Prosím Vás o odpoveď na adresu našej advokátskej kancelárie.

Za Vaše usmernenie Vám vopred veľmi pekne ďakujeme!

S úctou,

..........................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**

***Prílohy:*** *potvrdenie termínu zo strany BLS*

*kópia výpisu z registra trestov z Indie*

*rozhodnutie Veľvyslanectva SR v Dillí o zamietnutí žiadosti*