**Úrad hraničnej a cudzineckej polície**

**Prezídia Policajného zboru**

**Ružinovská 1/B,**

**812 72 Bratislava**

V Bratislave, dňa 25.03.2024

**VEC: Žiadosť o vydanie stanoviska – funkcia prokurista v rámci pracovnoprávneho pomeru**

Týmto Vás žiadame o vydanie stanoviska v súvislosti s vykonávaním funkcie prokuristu v rámci pracovnoprávneho vzťahu, nakoľko existujú rôzne názory na oddeleniach cudzineckej polície v tejto veci. Otázkou je či štátny príslušník z tretích krajín, konkrétne zo Srbska, ktorý má udelený prechodný pobyt za účelom zamestnania a ktorý bol poverený na základe mandátnej zmluvy spoločnosťou kde je zamestnaný funkciou prokuristu, pričom sa jeho pracovný pomer nezrušil, ale naďalej pretrváva, je povinný si zmeniť účel pobytu zo zamestnania na účel podnikania?

Nakoľko prevláda nejednotný názor na jednotlivých oddeleniach cudzineckej polície, obraciame sa na Vás na vydanie stanoviska. Máme však za to, že takýto cudzinec si nemusí zmeniť účel pobytu a môže mať naďalej pobyt za účelom zamestnania a tento názor odôvodňujeme nasledovným výkladom jednotlivých ustanovení zákona:

V zmysle § 22 ods. 1 písm. b) zákona č. 404/2011 Z.z. o pobyte cudzincov (ďalej len „ zákon o pobyte cudzincov“) „*Prechodný pobyt na účel podnikania udelí policajný útvar, ak nie sú dôvody na zamietnutie žiadosti podľa § 33 ods. 6, štátnemu príslušníkovi tretej krajiny,..... ktorý*

*koná alebo bude konať v mene obchodnej spoločnosti alebo družstva a* ***nie je*** *v pracovnoprávnom vzťahu.*

To znamená, že podmienky udelenia prechodného pobytu za účelom podnikania v tomto prípade nie sú splnené, nakoľko vyššie spomínaný cudzinec je pracovnoprávnom vzťahu. Ako prokurista bude síce konať v mene obchodnej spoločnosti, ale nie ako štatutárny orgán, ale iba na základe poverenia v rámci pracovnoprávneho vzťahu.

Ďalej máme za to, že samotná funkcia prokuristu nie je podnikateľskou činnosťou. Jej právna úprava je obsiahnutá v Obchodnom zákonníku (§ 14), ktorý uvádza, že prokúrou **splnomocňuje** podnikateľ prokuristu na všetky právne úkony, ku ktorým dochádza pri prevádzke podniku, aj keď sa na ne inak vyžaduje osobitné plnomocenstvo. Prokúra teda predstavuje špeciálny druh a najširšiu formu zastúpenia podnikateľa pri prevádzke podniku, pretože oprávňuje tretiu osobu (prokuristu) na všetky úkony, ku ktorým dochádza v rámci prevádzkovania podniku, vrátane úkonov, na ktoré sa inak vyžaduje osobitné splnomocnenie.

Prokúra je teda formou splnomocnenia, ktorú môže udeliť iba podnikateľ, ktorý je zapísaný v obchodnom registri, a to výlučne len fyzickej osobe (tzv. prokuristovi), ktorá je spôsobilá na právne úkony. Udelenie prokúry tak predstavuje rozhodnutie podnikateľa, ktoré zápisom do obchodného registra vyvolá účinky zákonného splnomocnenia, v dôsledku čoho prokurista nepotrebuje ďalšie plnomocenstvo na to, aby mohol platne konať v mene podnikateľa. Na výkon funkcie prokuristu cudzincom sa teda nevyžaduje osobitné udelenie trvalého či prechodného pobytu na území SR.

Vzhľadom na vyššie uvedené máme za to, že spomínaný štátny príslušník z tretej krajiny nemusí si zmeniť účel pobyt zo zamestnania na podnikanie, keďže naďalej je v pracovnoprávnom pomere na základe platnej pracovnej zmluvy a nevykonáva žiadnu podnikateľskú činnosť.

Prosím Vás o potvrdenie, že vyššie uvedený výklad jednotlivých ustanovení zákona v predmetnej veci je správny, v opačnom prípade Vás prosím o stanovisko a podrobný výklad zákona v tejto veci.

Prosíme Vás o odpoveď na adresu našej advokátskej kancelárie uvedenú nižšie, prípadne o odoslanie odpovede do elektronickej schránky advokátskej kancelárie.

Za Vaše usmernenie Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**