**Úrad hraničnej a cudzineckej polície**

**Prezídia Policajného zboru**

**Ružinovská 1/B,**

**812 72 Bratislava**

V Bratislave, dňa 10.10.2024

**Odpoveď na Váš list č. PPZ-HCP-OCP1-2024/003885-017 – vo veci účelu registrácie občana EÚ**

V nadväznosti na Váš list č. PPZ-HCP-OCP1-2024/003885-017 zo dňa 23.09.2024, ktorým ste odpovedali na našu žiadosť o usmernenie v súvislosti s registráciou občana EÚ, by sme Vás chceli požiadať, aby ste nás konkrétnejšie usmernili, aké dokumenty má mať teda občan EÚ u seba, keď pôjde na príslušné oddelenie cudzineckej polície na registráciu. Máme za to, že zákon jasne definuje jednotlivé účely registrácie ako aj za to, že všetky oddelenia cudzineckej polície SR by mali mať jednotné metodické usmernenia v tejto veci, nakoľko nie je správne, že majú odlišný postup v prijímaní žiadostí o registráciu občana EÚ. Napríklad ak občan EÚ, ktorý sem prišiel pracovať a je teda tu za účelom zamestnania, k žiadosti prikladá pracovnú zmluvu alebo potvrdenie od zamestnávateľa a nemusí preukázať zdravotné poistenie, nakoľko tu bude platiteľom zamestnávateľ a nemusí mať pri sebe ani hotovosť na preukázanie dostatočných finančných prostriedkov. Avšak stalo sa, že od takéhoto občana príslušník cudzineckej polície žiadal potvrdenie o poistení a preukázanie finančných prostriedkov a nebral do úvahy vôbec účel jeho registrácie. A pritom mal u seba riadnu pracovnú zmluvu. Potom tu vznikol problém kvôli poisteniu a tak mu prepadol termín a musel čakať na ďalší mesiac.

Z vlastných skúseností vieme, že OCP PZ v Bratislave vždy berie do úvahy účel pobytu občana EÚ a sami nás usmernili, v ktorých prípadoch netreba preukázať zdravotné poistenie.

Ostatné oddelenia cudzineckej polície však majú svoj vlastný postup. Preto si myslíme, že bolo by správne, aby všetky oddelenia cudzineckej polície mali jednotné metodické usmernenia a predovšetkým vychádzali zo zákona o pobyte cudzincov.

Prosíme Vás teda o usmernenie, či oddelenie cudzineckej polície má povinnosť pri registrácii občana EÚ vždy si overiť účel jeho pobytu a tak vyžadovať k žiadosti o registráciu doklady v zmysle § 66 zákona č. 404/2011 Z.z. o pobyte cudzincov.

Prosím Vás o odpoveď na adresu našej advokátskej kancelárie prípadne do elektronickej schránky našej kancelárie.

Za Vaše usmernenie Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**