**Ústredie práce sociálnych vecí a rodiny**

**Sekcia služieb zamestnanosti**

Špitálska ulica č. 8

812 67 Bratislava

V Bratislave, dňa 29.06.2023

**Žiadosť o vydanie stanoviska v súvislosti so zmenami v zamestnávaní štátnych príslušníkov tretích krajín od 01.01.2023 – odpoveď na Váš list zo dňa 21.06.2023, Vaše číslo: UPS/US1/SSZOSOZ/BEZ/2023/15826 2023/110395**

Dňa 22.06.2023 nám bol doručený Váš list č. UPS/US1/SSZOSOZ/BEZ/2023/15826 2023/110395 ako odpoveď na našu žiadosť o vydanie stanovisko v súvislosti so zmenami v zamestnávaní štátnych príslušníkov tretích krajín od 1.1.2023.

V tejto veci by sme si ešte radi overili, že v prípade, ak štátny príslušník tretích krajín, ktorý si plánuje zmeniť zamestnávateľa, a svoju oznamovaciu povinnosť voči oddeleniu cudzineckej polície splní tým, že odošle žiadosť o zmenu zamestnávateľa príslušnému oddeleniu cudzineckej polície doporučenou poštou, ktorá bude potvrdená doručenkou, či v takom prípade Úrady práce, sociálnych vecí a rodiny budú akceptovať aj túto poštovú doručenku ako preukázanie povinnosti žiadateľa oznámiť plánovanú zmenu zamestnania priamo oddeleniu cudzineckej polície.

Máme totiž za to, že pokiaľ štátnemu príslušníkovi tretej krajiny nebude oznámenie uvedené vyššie potvrdené oddelením cudzineckej polície aj s dátumom prijatia, a bude čakať, kým žiadosť o zmenu zamestnania zašle oddelenie cudzineckej polície na Úrad práce, v takom prípade sa celý proces zmeny v zamestnaní štátneho príslušníka tretej krajiny bude neefektívny, a namiesto 5 pracovných dní sa proces predĺži o niekoľko mesiacov.

Nakoľko Úrad hraničnej a cudzineckej polície P PZ nebol prizvaný do medzirezortného konania, na ktorom sa schválila predmetná novela zákona o službách zamestnanosti, tak podľa našich informácii, všetky oddelenia cudzineckej polície sa zhodli a uzniesli, že **nebudú potvrdzovať** registračnou pečiatkou tieto písomné oznámenia štátnych príslušníkov tretích krajín, čo v praxi aj tak funguje.

Z vyššie v uvedeného dôvodu Vás preto žiadame o doplnenie stanoviska, či je možné, aby Úrady práce akceptovali aj vyššie spomínanú poštovú doručenku.

Radi by sme Vás poprosili o písomnú odpoveď na adresu našej kancelárie – ProfiDeCon Slovakia s.r.o. Vajnorská 100/B, 831 04 Bratislava, prípadne o zaslanie odpovedi do elektronickej schránky spoločnosti.

Za Vaše usmernenie Vám vopred ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**