**Ústredie práce sociálnych vecí a rodiny**

Špitálska ulica č. 8

812 67ň Bratislava

V Bratislave, dňa 20.04.2023

**Žiadosť o vydanie stanoviska v súvislosti so zmenami v zamestnávaní štátnych príslušníkov tretích krajín od 01.01.2023**

Týmto Vás žiadame o vydanie stanoviska v súvislosti so zmenami v zamestnávaní štátnych príslušníkov tretích krajín od 01.01.2023. Dňa 6.12.2022 Národná rada SR schválila zákon č. 488/2022 Z. z., ktorým sa mení a dopĺňa zákon č. 5/2004 Z. z. o službách zamestnanosti. Uvedenou novelizáciou zákona o službách zamestnanosti bola okrem iného prijatá požiadavka, ktorá hovorí, že jednou z príloh k žiadosti zamestnávateľa o vydanie potvrdenia o možnosti obsadenia voľného pracovného miesta na účel zmeny údajov na dokumente „Dodatočné údaje o zamestnaní“ musí byť doklad o oznámení, že štátny príslušník tretej krajiny s udeleným pobytom v SR za účelom zamestnania, splnil svoju povinnosť podľa  § 111 ods. 1 písm. t) zákona o pobyte cudzincov a na tomto písomnom oznámení bude registračná pečiatka oddelenia cudzineckej polície s dátumom prijatia.

Nakoľko Úrad hraničnej a cudzineckej polície P PZ nebol prizvaný do medzirezortného konania, na ktorom sa schválila predmetná novela zákona o službách zamestnanosti, preto podľa našich informácii, všetky oddelenia cudzineckej polície sa zhodli a uzniesli, že **nebudú potvrdzovať** registračnou pečiatkou tieto písomné oznámenia štátnych príslušníkov tretích krajín.

Pokiaľ štátnemu príslušníkovi tretej krajiny nebude oznámenie uvedené vyššie potvrdené oddelením cudzineckej polície aj s dátumom prijatia, úrad práce vydá nesúhlasné stanovisko a v takom prípade, celý proces zmeny v zamestnaní štátneho príslušníka tretej krajiny bude neefektívny, a namiesto 5 pracovných dní sa proces predĺži o niekoľko mesiacov.

Bolo by možné, že Ústredie práce sociálnych vecí a rodiny sa dohodne na nejakom spoločnom riešení s oddeleniami cudzineckej polície a že by spoločne našli rozumné riešenie na túto neistú situáciu?

Ako má v tomto prípade štátny príslušník tretej krajiny ohlásiť zmenu zamestnávateľa cez úrad práce, keď cudzinecká polícia nepotvrdí oznámenie o zmene zamestnávateľa a nevydá ani žiadne písomne stanovisko o odmietnutí takéhoto podania? Pretože v praxi to tak funguje a síce je možnosť podania sťažnosti na postup konania cudzineckej polície, ale na vybavenie sťažností majú orgány 30 dní, čiže je zrejmé, že celý proces sa dosť značne predĺži a nie je to celkom spravodlivé voči štátnym príslušníkom tretích krajín, ktorí si chcú zmeniť zamestnávateľa, aby trpeli len kvôli nedostatočnej komunikácii medzi orgánmi štátnej správy.

Z vyššie v uvedeného dôvodu Vás preto žiadame o usmernenie, ako postupovať v tomto prípade, a taktiež o stanovisko ako budú príslušné úrady práce túto situáciu riešiť.

Prosím Vás o odpoveď na adresu uvedenú nižšie alebo o elektronickú odpoveď na e-mailovú adresu našej advokátskej kancelárie [legal@profidecon.com](mailto:legal@profidecon.com) .

Za Vaše usmernenie Vám vopred ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**