**Úrad hraničnej a cudzineckej polície**

**Prezídia Policajného zboru**

**Ružinovská 1/B,**

**812 72 Bratislava**

V Bratislave, dňa 03.07.2025

**Žiadosť o vydanie stanoviska**

Týmto si Vás dovoľujeme zdvorilo požiadať o vydanie stanoviska k niekoľkým nasledujúcim dotazom v súvislosti s procesmi zo strany cudzineckej polície:

1. **Žiadosť o predĺženie prechodného pobytu**

V prípade, ak cudzinke, ktorá má udelený prechodný pobyt za účelom zlúčenia rodiny končí platnosť pobytu pobyt až o šesť mesiacov (12/2025), je možné podať žiadosť o predĺženie jej prechodného pobytu v časovom predstihu (08/2025), a to z dôvodu možnosti využitia tzv. rodinného termínu, keďže garant mení účel svojho pobytu z ICT na prechodný pobyt za účelom zamestnania od 01.09.2025?

1. **Aktivácia BOKu**

Je možné aktivovať BOK na pobytovej karte na akejkoľvek cudzineckej polícii bez ohľadu na príslušnosť podľa miesta bydliska cudzinca resp. polície, ktorá kartu vydala?

1. **Vzdanie sa prechodného pobytu v deň žiadosti o dočasné útočisko**

V prípade, ak sa osoba vzdá prechodného pobytu za účelom štúdia, je možné, aby v ten istý deň podala žiadosť o dočasné útočisko? Na dvoch rôznych oddeleniach cudzineckej polície sme sa stretli s dvoma odlišnými prístupmi, na jednej to išlo a na druhej nám bolo povedané, že v jeden deň môžu spraviť vyradenie a až nasledujúci deň registráciu dočasného útočiska.

1. **Výpis registra trestov z tureckej ambasády**

Ak cudzinec predkladá výpis z registra trestov vydaný tureckou ambasádou v Bratislave, ktorý bol následne legalizovaný zo strany Ministerstva zahraničných vecí SR a je vydaný v slovenskom a tureckom jazyku, je nutné ešte zabezpečiť úradný preklad tohto dokumentu do slovenského jazyka?

Veľmi pekne by sme Vás poprosili o zaslanie odpovedí poštou na adresu našej advokátskej kancelárie prípadne do elektronickej schránky.

Za Vaše usmernenie Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**