**Úrad hraničnej a cudzineckej polície**

**Prezídia Policajného zboru**

**Ružinovská 1/B,**

**812 72 Bratislava**

V Bratislave, dňa 22.04.2024

**Odpoveď na stanovisko – Vaše číslo PPZ-HCP-OCP1-2024/034991 – 002 - Žiadosť o vydanie stanoviska – nejednotný postup príslušných orgánov pri uznávaní potvrdenia o bezúhonnosti z Turecka vydaný a apostilovaný elektronickou formou**

V nadväznosti na Váš list zo dňa 4.4.2024, číslo PPZ-HCP-OCP1-2024/034991-002, ktorým ste odpovedali na našu žiadosť o vydanie stanoviska – nejednotný postup príslušných orgánov pri uznávaní potvrdenia o bezúhonnosti z Turecka vydaný a apostilovaný elektronickou formou Vám dodatočne uvádzame nasledovne:

* Dňa 21.02.2024 si žiadateľka, pani **Sirvan Koran**, narodená 30.10.1994, štátna príslušníčka Tureckej republiky podala na Generálnom konzuláte SR v Istanbule (ďalej aj ako „generálny konzulát“) žiadosť o národné vízum typu D pre účely podania žiadosti o prechodný pobyt za účelom zamestnania v SR. Súčasťou príloh k žiadosti bol aj výpis z registra trestov z Turecka vydaný a apostilovaný elektronickou formou (prikladáme kópiu uvedeného výpisu RT). Dňa 13.03.2024 generálny konzulát telefonicky informoval žiadateľku, že centrálny vízový orgán neakceptuje tento výpis z registra trestov, pretože nie je opatrený pečiatkou a podpisom orgánu, ktorý ho vydal. Našťastie v tomto prípade sme ešte mohli rýchlo zareagovať a žiadateľka mala možnosť získať originálny výpis z registra trestov z Turecka, opatrený pečiatkou a podpisom vydávajúceho orgánu, a tak generálny konzulát žiadosti žiadateľky vyhovel.
* Ďalší prípad, kedy centrálny vízový orgán neakceptoval potvrdenie o bezúhonnosti z Turecka vydaný a apostilovaný elektronickou formou nastal v prípade žiadateľa pána **Ataogul Mert Tekel,** nar. 05.06.1995, štátny príslušník Tureckej republiky, ktorý si podal dňa 05.03.2024 žiadosť o národné vízum typu D pre účely podania žiadosti o prechodný pobyt za účelom zamestnania v SR taktiež na Generálnom konzuláte v SR v Istanbule. Dňa 22.03.2024 však bolo vydané Rozhodnutie generálnym konzulátom o neudelení národných víz, z dôvodu, že centrálny vízový orgán opäť neakceptoval žiadateľov výpis z registra trestov z Turecka vydaný a apostilovaný elektronickou formou, nakoľko nebol opatrený pečiatkou a podpisom orgánu, ktorý ho vydal (prikladáme kópiu Rozhodnutia generálneho konzulátu ako aj uvedený výpis RT). V tomto prípade sa žiadateľ musel znova objednať na termín na podanie žiadosti o národne víza, a keďže tieto termíny bývajú veľmi obsadené a čakacia doba na termíny je niekedy viac ako jeden mesiac, vznikli spoločnosti – budúcemu zamestnávateľovi žiadateľa, ako aj samotnému žiadateľovi prieťahy v nástupe do zamestnania.

Vzhľadom na vyššie uvedené je zrejmé, že centrálny vízový orgán nemá vedomosť o vydanom stanovisku Úradu hraničnej a cudzineckej polície zo dňa 15.06.2022 pod č. PPZ-HCP-OCP1-2022/031130-004, ktoré uvádzate vo Vašej odpovedi, a z ktorého je zrejmé, ktoré potvrdenia o bezúhonnosti môžu byť uznané, a teda aj potvrdenie o bezúhonnosti vydané a apostilované elektronickou formou. Z toho dôvodu a najmä, aby sa v budúcnosti neopakovali podobné situácie, by sme si Vás touto cestou dovolili požiadať o vykonanie potrebných úkonov na zjednotenie postupu všetkých orgánov pri uznávaní týchto dokumentov pri podávaní žiadosti štátneho príslušníka z tretej krajiny o prechodný/trvalý pobyt na území SR, a teda, aby všetci zamestnanci centrálneho vízového orgánu vrátane všetkých oddelení OCP boli dostatočne informovaní a poučení o jednotnom postupe v uznávaní dokladov.

Prosíme Vás preto o preverenie postupu príslušníkov centrálneho vízového orgánu vo vyššie uvedených dvoch konaniach a informáciu, či skutočne došlo k nesprávnemu vyhodnoteniu a že boli prijaté všetky opatrenia, aby k podobnému postupu v budúcnosti nedochádzalo.

Za kladné vybavenie našej žiadosti Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**