**Úrad hraničnej a cudzineckej polície**

**Prezídia Policajného zboru**

**Ružinovská 1/B,**

**812 72 Bratislava**

V Bratislave, dňa 26.03.2024

**Žiadosť o vydanie stanoviska – nejednotný postup príslušných orgánov pri uznávaní potvrdenia o bezúhonnosti z Turecka vydaný a apostilovaný elektronickou formou**

Týmto si Vás dovoľujeme požiadať o vydanie stanoviska v súvislosti s potvrdením o bezúhonnosti z Turecka vydaný v elektronickej forme, apostilovaný taktiež v elektronickej forme, konkrétne, či takýto dokument je uznávaný zo strany OCP PZ SR ako doklad o bezúhonnosti. Dôvodom našej žiadosti je nejednotnosť v akceptovaní a/alebo neakceptovaní potvrdenia o bezúhonnosti z Turecka vydaný a apostilovaný v elektronickej podobe, pri podávaní žiadosti o prechodný/trvalý pobyt v SR. Hoci sme už raz poslali dožiadanie na Riaditeľstvo hraničnej a cudzineckej polície, či takto vydaný výpis z registra trestov bude akceptovaný, a dostali sme kladnú odpoveď (avšak len vo forme emailu), stále existuje nejednotný postup uznávania týchto dokladov. Prednedávnom sme mali negatívnu skúsenosť, kedy klientka podávala na zastupiteľskom úrade v Turecku žiadosť o D národné vízum za účelom podania žiadosti o prechodný pobyt v SR – účel zamestnanie a doložila k žiadosti takto vydané potvrdenie o bezúhonnosti, avšak centrálny vízový orgán ho neakceptoval a žiadosť o D národné vízum zamietol.

Preto by sme si Vás touto cestou dovolili požiadať o vykonanie potrebných úkonov, aby sa tento postup zjednotil a aby si Úrad hraničnej a cudzineckej polície vyžiadal od veľvyslanectva SR v Ankare vzory týchto dokladov – potvrdení o bezúhonnosti, a následne sa vydá verbálna nóta, ktorá bude zaslaná všetkým oddeleniam cudzineckej polície vrátane centrálneho vízového orgánu, a tak bude jednotný postup všetkých orgánov pri uznávaní takýchto dokumentov pri podávaní žiadosti štátneho príslušníka z tretej krajiny o prechodný/trvalý pobyt na území SR.

Prosíme Vás o odpoveď na adresu našej advokátskej kancelárie uvedenú nižšie, prípadne o odoslanie odpovede do elektronickej schránky advokátskej kancelárie.

Za Vaše usmernenie Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**