**Úrad hraničnej a cudzineckej polície**

**Prezídia Policajného zboru**

**Ružinovská 1/B,**

**812 72 Bratislava**

V Bratislave, dňa 22.09.2023

**VEC: Žiadosť o vydanie stanoviska v súvislosti s odvolaním mimoriadnej situácie vyhlásenej v súvislosti s pandémiou infekčného ochorenia Covid 19**

Týmto Vás žiadame o vydanie stanoviska v súvislosti so zmenami v zákone č. 404/2011 Z.z. v znení neskorších predpisov o pobyte cudzincov po odvolaní mimoriadnej situácie vyhlásenej v súvislosti s pandémiou infekčného ochorenia Covid 19 (ďalej len „mimoriadna situácia“).

Prosíme Vás o usmernenie v prípade štátneho príslušníka z Nigérie, ktorý je manželom občianky SR a ktorý by si rád podal žiadosť o trvalý pobyt na 5 rokov. Žiadateľ mal udelené národné víza D udelené SR, ktoré expirovali ešte počas mimoriadnej situácie. Žiadateľovi bol zo strany MZV SR udelený súhlas s podaním žiadosti o národné víza D za účelom podania žiadosti trvalého pobytu v SR bez osobnej prítomnosti žiadateľa na zastupiteľskom úrade SR vo Viedni. Termín na podanie žiadosti o národne víza D na ZÚ SR vo Viedni je 10.10.2023. Radi by sme si overili, či tento žiadateľ je oprávnený zotrvať na území SR ako rodinný príslušník – manžel občianky SR aj v prípade, že mu národné víza D budú udelené až po 15.10.2023, čiže po uplynutí 30 dňovej lehoty na vycestovanie štátnych príslušníkov z tretích krajín, ktorí sa zdržiavajú na území SR bez udeleného pobytu alebo platných víz?

Zároveň Vás prosíme o usmernenie aj v prípade štátnej príslušníčky z Ruskej federácie, ktorá vstúpila na územie SR na základe udelených C schengenských víz udelené inou krajinou a ktorá by si chcela podať žiadosť o trvalý pobyt na 5 rokov, nakoľko je rodinným príslušníkom - manželkou občana SR ako aj rodičom občana SR, keďže sa im z tohto manželstva narodilo dieťa, ktoré ma slovenské štátne občianstvo. Nakoľko jej C víza expirovali počas mimoriadnej situácie, požiadala MZV SR o udelenie súhlasu s podaním žiadosti o národné víza D v súvislosti s podaním žiadosti trvalého pobytu v SR bez osobnej prítomnosti žiadateľky na zastupiteľskom úrade SR. Preto Vás prosím o usmernenie, či je táto žiadateľka oprávnená zotrvať na území SR vzhľadom na skutočnosť, že je rodinným príslušníkom – manželkou občana SR a matkou občana SR aj v prípade, že v prípade udelenia súhlasu MZV SR s podaním žiadosti o národné víza D, jej tieto víza budú udelené až po 15.10.2023, čiže po uplynutí 30 dňovej lehoty na vycestovanie štátnych príslušníkov z tretích krajín, ktorí sa zdržiavajú na území SR bez udeleného pobytu alebo platných víz.

Nakoľko lehota na vycestovanie štátnych príslušníkov z tretích krajín, ktorí sa zdržiavajú na území SR bez udeleného pobytu alebo platných víz po odvolaní mimoriadnej situácie sa kráti, zdvorilo Vás prosíme o čo najskoršie usmernenie vo vyššie uvedených prípadoch. Prosíme Vás o odpoveď na adresu našej advokátskej kancelárie uvedenú nižšie, prípadne o odoslanie odpovede do elektronickej schránky našej kancelárie.

Za Vaše usmernenie Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**