**Riaditeľstvo hraničnej a cudzineckej polície Bratislava**

**Krížna ulica 44**

**812 72 Bratislava**

V Bratislave, dňa 30.05.2023

**Žiadosť o preskúmanie postupu príslušníka oddelenia cudzineckej polície PZ SR Bratislava**

Týmto Vás žiadame o preverenie postupu konania príslušníka oddelenia cudzineckej polície PZ SR v Bratislave, ktorý dňa 29.05.2023 odmietol prijať žiadosť žiadateľa o udelenie prechodného pobytu za účelom osobitnej činnosti.

Dňa 29.05.2023 sa žiadatelia pán Sergei Muravev a pani Mariia Lukianova, štátny príslušníci Ruska, dostavili na oddelenie cudzineckej polície PZ SR Bratislava za účelom podania si žiadostí o udelenie prechodného pobytu za účelom osobitnej činnosti, s tým, že termín mali riadne rezervovaný a mali kompletnú dokumentáciu, t.j. všetky potrebné prílohy k žiadostiam. Príslušník oddelenia cudzineckej polície PZ SR v Bratislave však odmietol prijať žiadosť žiadateľky pani Marii Lukianovej z dôvodu, že potvrdenie o bezúhonnosti – výpis z registra trestov z Ruska bol starší ako 90 dní. Po inštrukcií tohto príslušníka oddelenia cudzineckej polície PZ SR v Bratislave nebola prijatá ani žiadosť žiadateľa pána Sergeia Muraveva. Potvrdenia o neprijatí žiadostí však neboli dostatočne odôvodnené, resp. chýba podrobné písomné zdôvodnenie, prečo žiadosti neboli prijaté, keďže uvedené dôvody boli podané len ústne *(potvrdenia o neprijatí žiadostí prikladáme v prílohe)*. Máme však za to, že tento postup bol nesprávny a uvádzame nasledovné:

Obaja žiadatelia pricestovali do SR dňa 02.05.2023 na základe národných víz typu D, vydané v záujme SR *(ako dôkaz prikladáme aj hlásenie pobytu a kópiu pasov s pečiatkami príchodu do SR)*. V čase príchodu do SR mali obaja výpis z registra trestov z Ruska platný 83 dní *(prikladáme kópiu výpisov z registra trestov)*. V zmysle § 131i ods. 4 zákona č. 404/2011 Z.z. o pobyte cudzincov v znení neskorších predpisov (ďalej len „zákon“) *„Policajný útvar môže prijať k žiadosti o udelenie pobytu alebo obnovenie pobytu doklady podľa § 32 ods. 2, § 34 ods. 3, § 45 ods. 3, § 47 ods. 3, § 53 ods. 3 alebo § 59 ods. 3 staršie ako 90 dní, ak v čase krízovej situácie, pre ktorú nemohol štátny príslušník tretej krajiny podať žiadosť o udelenie pobytu alebo obnovenie pobytu, neboli staršie ako 90 dní a do podania žiadosti o udelenie pobytu alebo obnovenie pobytu nedošlo k vycestovaniu štátneho príslušníka tretej krajiny z územia Slovenskej republiky“.* To znamená, že v čase príchodu mali obaja žiadatelia výpis z registra trestov z Ruska ešte platný, a keďže do dňa podania žiadosti o udelenie prechodného pobytu zo SR nevycestovali, a mimoriadna situácia v súvislosti s Covidom-19 naďalej trvá, tak v zmysle vyššie uvedeného ustanovenia zákona by tieto výpisy z registra trestov z Ruska mali byť akceptované oddelením cudzineckej polície PZ SR.

Preto Vás žiadame o preverenie, či postup konania príslušníka cudzineckej polície PZ SR v Bratislave bol správny, respektíve o usmernenie ako v takomto prípade postupovať, pretože podobné prípady už sme riešili a výpisy z registra trestov, ktoré boli staršie ako 90 dní vždy boli akceptované oddeleniami cudzineckej polície PZ SR v zmysle uvedeného ustanovenia zákona. Prípadne, prosíme Vás o informáciu či bolo vydané nejaké interné nariadenie, že štátny príslušníci z Ruskej federácie majú iné podmienky pri podávaní žiadostí o udelenie prechodného pobytu. Ďalej však uvádzame, že žiadatelia pracujú v SR a nemôžu a nechcú vycestovať naspäť do Ruska, kvôli vojnovému stavu, s vojnou sa od začiatku nestotožňujú a práve preto odišli z Ruska hneď po vypuknutí vojny.

Zároveň by sme chceli tiež podotknúť, že táto žiadosť nie je sťažnosťou na príslušníka oddelenia cudzineckej polície PZ SR v Bratislave, keďže bol vždy ochotný a veľmi zdvorilý, len by sme chceli byt usmernení, či bol uvedený postup správny, a v prípade, že tento postup správny nebol a máte za to, že postupovať mal v zmysle uvedeného ustanovenia zákona, tak Vás prosíme o pridelenie náhradných termínov pre oboch žiadateľov na podanie žiadostí o prechodný pobyt za účelom osobitnej činnosti.

Prosíme Vás o Vašu odpoveď na adresu našej advokátskej kancelárie uvedenej nižšie. V prípade udelenia náhradných termínov pre žiadateľov o prechodný pobyt, prosíme Vás o informáciu aj elektronickou formou na email: [legal@profidecon.com](mailto:legal@profidecon.com)

Za vybavenie našej žiadosti Vám vopred veľmi pekne ďakujeme!

S úctou,

.........................................................................

**ProfiDeCon Slovakia s.r.o. advokátska kancelária**

**JUDr. Patrícia Tóthová, LL.M, konateľ a advokát**

*Prílohy: podľa textu*

Na vedomie:

**Úrad hraničnej a cudzineckej polície Prezídia Policajného zboru**

**Ružinovská 1/B,**

**812 72 Bratislava**