**Zamestnanie štátneho príslušníka tretej krajiny v rámci vnútropodnikového presunu v období nad 90 dní**

**Zákonom č. 82/2017 Z. z., ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa menia aj podmienky zamestnávania niektorých skupín štátnych príslušníkov tretích krajín. Ide najmä o štátnych príslušníkov tretích krajín, ktorí budú na území Slovenskej republiky zamestnaní na účel:**

**Vnútropodnikového presunu od 1.5.2018**

Z hľadiska povoľovacích procesov je potrebné rozlišovať, či pôjde o krátkodobý presun (do 90 dní) alebo dlhodobý presun. **Ak pôjde o krátkodobý presun, úrad bude udeľovať povolenie na zamestnanie v zmysle § 22 ods. 10 zákona o službách zamestnanosti na základe žiadosti štátneho príslušníka tretej krajiny o povolenie na zamestnanie. V prípade dlhodobého presunu úrad vydá potvrdenie o možnosti obsadenia VPM na základe žiadosti policajného útvaru.**

*,,V prípade vnútropodnikového presunu sa nahlásenie voľného pracovného miesta nevyžaduje, nakoľko nejde o obsaditeľnosť daného pracovného miesta“.*

Vnútropodnikový presun je dočasné vyslanie štátneho príslušníka tretej krajiny na účel zamestnania alebo odbornej prípravy, ktorý sa v čase podania žiadosti o udelenie prechodného pobytu nachádza mimo územia Slovenskej republiky a členských štátov EU, zamestnávateľom so sídlom mimo územia Slovenskej republiky a členských štátov EU, s ktorým má štátny príslušník tretej krajiny pred presunom a počas presunu uzavretú pracovnú zmluvu, k tomu istému zamestnávateľovi alebo k zamestnávateľovi v rámci tej istej skupiny zamestnávateľov so sídlom v Slovenskej republike.

**Vnútropodnikový presun sa môže uplatňovať len v prípade ak ide o:**

1. štátneho príslušníka tretej krajiny s vysokoškolským vzdelaním, ktorý v rámci vnútropodnikového presunu vykonáva odbornú prípravu (stáž) na účely profesionálneho rastu alebo získania vedomostí v oblasti manažmentu podnikania,
2. štátneho príslušníka tretej krajiny, ktorý v rámci vnútropodnikového presunu vykonáva funkciu vedúceho zamestnanca alebo odborníka vyžadujúcu mimoriadne odborné vedomosti, zručnosti, schopnosti, poznatky, kvalifikáciu a skúsenosti nevyhnutné na prevádzku alebo manažment.

Z hľadiska povoľovacích procesov je potrebné rozlišovať, či pôjde o krátkodobý presun (do 90 dní) alebo dlhodobý presun. Ak pôjde o krátkodobý presun, úrad bude udeľovať povolenie na zamestnanie v zmysle § 22 ods. 10 zákona o službách zamestnanosti na základe žiadosti štátneho príslušníka tretej krajiny o povolenie na zamestnanie. V prípade dlhodobého presunu úrad vydá potvrdenie o možnosti obsadenia VPM na základe žiadosti policajného útvaru.

***Dlhodobý vnútropodnikový presun (obdobie nad 90 dní) s potvrdením o možnosti obsadenia voľného pracovného miesta***

Štátny príslušník tretej krajiny podáva žiadosť o prechodný pobyt na účel zamestnania (vnútropodnikový presun) na zastupiteľskom úrade v zahraničí alebo na policajnom útvare, ak sa zdržiava na území SR oprávnene. K žiadosti okrem iného, musí doložiť kópiu:

1. pracovnej zmluvy,
2. rozhodnutia o uznaní dokladu o vzdelaní štátneho príslušníka tretej krajiny podľa osobitného predpisu alebo úradne overeného dokladu o najvyššom dosiahnutom vzdelaní, ak ide o regulované povolanie,
3. dokladu preukazujúceho názov a sídlo hostiteľského subjektu a dátum začiatku a skončenia vnútropodnikového presunu a dokladov podľa osobitného predpisu preukazujúcich skutočnosť, že ide o vnútropodnikový presun.

Ďalšie podmienky požadované voči zamestnávateľovi, ktorý má zámer prijať štátneho príslušníka tretej krajiny v rámci vnútropodnikového presunu:

1. spĺňa podmienky podľa § 70 ods. 7 písm. a), b), e) a f) zákona o službách zamestnanosti; na zisťovanie a preukazovanie splnenia týchto podmienok sa primerane vzťahuje § 70 ods. 8,
2. neporušil zákaz nelegálneho zamestnávania v období piatich rokov pred podaním žiadosti o udelenie prechodného pobytu na účel zamestnania,
3. nemal uloženú pokutu podľa osobitného predpisu za porušenie pracovných podmienok alebo pokutu za porušenie povinnosti podľa § 23b ods. 11 v období piatich rokov pred podaním žiadosti o udelenie prechodného pobytu na účel zamestnania; splnenie týchto podmienok zisťuje úrad.