Povinne verejne zdravotne poistená je aj **fyzická osoba, ktorá síce nemá trvalý pobyt** na území Slovenskej republiky ale spĺňa niektorú z nasledujúcich podmienok:

* vykonáva u zamestnávateľa, ktorý má sídlo alebo stálu prevádzkareň na Slovensku alebo je organizačnou zložkou podniku zahraničnej osoby na Slovensku, zárobkovú činnosť dohodnutú s **mesačným príjmom** z tejto činnosti najmenej vo výške **minimálnej mzdy** pre zamestnanca odmeňovaného mesačnou mzdou;
* vykonáva alebo má oprávnenie vykonávať na území SR **samostatne zárobkovú činnosť a má povolenie na pobyt na území SR;**
* je študent z iného členského štátu alebo zahraničný študent študujúci na Slovensku na základe medzinárodnej zmluvy;
* je žiak alebo študent, ktorý je Slovákom žijúcim v zahraničí a zároveň študuje na Slovensku;
* je azylantom;
* je maloletým cudzincom, ktorý sa zdržiava na Slovensku bez zákonného zástupcu alebo fyzickej osoby zodpovednej za jeho výchovu a poskytuje sa mu starostlivosť v zariadení sociálnych služieb, v ktorom je umiestnený na základe rozhodnutia súdu;
* je cudzincom zaisteným na území SR;
* je vo väzbe alebo vo výkone trestu odňatia slobody;
* je nezaopatrený rodinný príslušník, ktorý sa poistencovi narodil v inom členskom štáte;
* je nezaopatrený rodinný príslušník, ktorého za takého považujú právne predpisy členského štátu jeho bydliska;
* je **nezaopatrené dieťa do dovŕšenia 18 roku veku** s povolením na pobyt na území Slovenskej republiky, alebo ktorého pobyt na území Slovenskej republiky je oprávnený (v prípade dieťaťa narodeného na území SR rodičovi s udeleným pobytom od podania žiadosti o pobyt pre toto dieťa) a ktoré má **verejne zdravotne poisteného** na Slovensku **aspoň jedného zákonného zástupcu** alebo fyzickú osobu, ktorej bolo zverené do starostlivosti na základe rozhodnutia súdu;
* odplatne vykonáva šport za športovú organizáciu na základe zmluvy o profesionálnom vykonávaní športu,
* zdržiava sa na území SR, je **štipendistom** v rámci **programu vlády SR**, programu realizovaného na základe **medzinárodnej zmluvy**, programu **Európskej únie,** alebo **štipendijného programu Ministerstva školstva SR,** a ak jej bolo **štipendium** priznané **na dobu dlhšiu ako jeden mesiac.**